Mazirbes iela (Rīga)
Šis raksts ir par ielu Rīgā. Par citām jēdziena Mazirbes iela nozīmēm skatīt nozīmju atdalīšanas lapu. Mazirbes iela ir iela Rīgā, Zemgales priekšpilsētā, Pleskodāles apkaimē. Mazirbes iela sākas krustojumā ar Jaunmoku ielu, krustojas ar Jaunpils ielu un beidzas krustojumā ar Kārļa Ulmaņa gatvi. Kopējais ielas garums ir 320 metri, tā ir klāta ar asfalta segumu. Mazirbes ielā ir darījumu apbūve, kā arī vairāki neapbūvēti gruntsgabali. Iela attīstījusies pēdējā desmitgadē bijušajā mazdārziņu rajonā. Pie Mazirbes ielas (Jaunpils ielā 13) atrodas Valsts ugunsdzēsības un glābšanas dienesta Rīgas reģiona pārvaldes un tās 2. daļas mājvieta — depo, kas uzbūvēts 2019. gadā. Savukārt pie krustojuma ar Jaunmoku ielu atrodas tirdzniecības centrs "Spice". Iela nosaukta Mazirbes — ciema Talsu novadā — vārdā.